31988R0091
L 011/31
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EОВС, EИО, EВРАТОМ) № 91/88 НА КОМИСИЯТА
от 13 януари 1988 година
относно определяне на разпоредбите за прилагане на член 28а, параграф 2 от Условията за работа на другите служители
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Условията за работа на другите служители на Европейските общности, установени с Регламент (ЕИО, Eвратом, ЕОВС) № 259/68 на Съвета (1), последно изменен с Регламент (ЕОВС, ЕИО, Eвратом) № 3580/85 (2), и по-специално член 28а от него,
като взе предвид становището на Комитета на експертите, създаден съгласно параграф 2 от посочения член,
като има предвид, че член 28а от Условията за работа на други служители на Европейските общности определя условията за предоставяне на обезщетение за безработица на бивш член на срочно нает служител, който е безработен, след като служебното му правоотношение с институция на Европейските общности е било прекратено;
като има предвид, че Комисията е тази, която трябва да определи онези разпоредби, които смята за необходими за прилагането на параграф 2 от този член,
като има предвид, че трябва да се предприемат стъпки, за да се гарантира, че бивши членове на срочно нает персонал изпълняват задълженията, определени в закон, прилаган от компетентните органи по местопребиваване по същия начин, както ако получаваха обезщетение за безработица по силата на това законодателство,
ПРИЕ НАСТОЯЩИЯ РЕГЛАМЕНТ:
Член 1
За да отговори на изискванията за обезщетения за безработица, предвидени в член 28а от Условията за работа на други служители на Европейските общности, бивш член на срочно нает персонал, който отговаря на условията, определени в първия параграф от посочения член, трябва да изпълни следните формалности:
1.
Той изпраща удостоверение в институцията на Общността, към която е принадлежал, в рамките на осем дни от прекратяването на служебното правоотношение с тази институция, в което да се удостоверява:
а)
че той е безработен след прекратяване на служебното му правоотношение;
б)
че той пребивава или е установил местопребиваването си на територията на държава-членка на Общността;
в)
адресът по местопребиваване.
2.
а)
Той се регистрира като търсещ работа при компетентните органи по заетостта по местопребиваване колкото е възможно по-бързо и не по-късно от 30 дни след прекратяването на служебното правоотношение с институция на Общността;
б)
Ако помощта за безработица е платима в съответствие с национално законодателство, той трябва да кандидатства за нея пред съответните органи по местопребиваване.
3.
Когато се регистрира, както е посочено в параграф 2, буква а) по-горе, той представя удостоверение, изпратено от институцията на Общността, към която е принадлежал, до органите по заетостта, които, ако е възможно, го попълват веднага или най-малкото попълват колоната, с която се удостоверява, че съответното лице се е регистрирало като търсещо работа. Форма-образец е приложена към настоящия регламент.
4.
Той изпраща веднага удостоверението в институцията на Общността, към която е принадлежал.
5.
Той се съобразява със задълженията и проверките, определени в законодателството, което компетентните органи по местопребиваване прилагат за хора, които търсят работа, и там, където това е приложимо, за хора, които кандидатстват за обезщетение за безработица.
6.
а)
С действие от втория календарен месец след регистрацията в съответствие с параграф 2 по-горе, в началото на всеки месец той представя формуляр на органите, които отговарят за заетостта, и там, където това е приложимо, органите за безработицата по местопребиваване, които по този начин възможно най-бързо удостоверяват:
-
дали е регистриран като търсещ работа и дали е подал молба за обезщетение за безработица в съответствие с националното законодателство по местопребиваване,
-
дали е изпълнил задълженията, посочени в параграф 5 по-горе,
-
дали има право на обезщетение за безработица и ако е така, размера на тази помощ и периода, за който тя ще се изплаща.
б)
Той изпраща надлежно попълнения формуляр или формуляри на институцията на Общността, към която е принадлежал, в рамките на 15 дни от деня на тяхното издаване.
Член 2
Бившият член на срочно нает персонал веднага уведомява институцията, към която е принадлежал, за всяка промяна в неговото положение или това на членовете на неговото семейство, които имат отношение към приложението на разпоредбите на член 28а от Условията за работа. Институцията веднага предава тази информация на Комисията.
Член 3
По реда за правото на помощ, предвиден в член 28а от гореспоменатите Условия за работа, бившият член на срочно нает персонал е обект на задължения и проверки, определени за лица, които получават помощи, дори когато той се е лишил от правото на национални обезщетения за безработица по силата на съответното национално законодателство. Съответно компетентните органи по местопребиваване продължават да налагат тези задължения и да провеждат проверки.
Член 4
Ако бивш член на срочно нает персонал, който е изпълнил формалностите, посочени в член 1 по-горе, в една държава-членка, установи местопребиваването си в друга държава-членка през периода, през който се предоставя обезщетението за безработица, предвидено в член 28а, параграф 4 от гореспоменатите Условия за работа, във всеки случай той се регистрира като търсещ работа в новата си страна по местопребиваване в рамките на 30 дни и следва всички други формалности, изброени в член 1.
Член 5
Настоящият регламент влиза в сила двадесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 януари 1988 година.